*Človeško srce čudna je stvar,*

*vidi vse tisto, za kar večini ni mar:*

*majhne drobne stvari, ki nas bogatijo*

*in se zastonj lahko delijo.*

*(Nevenka Kos, CUDV Črna na Koroškem)*

Vabimo vas na zaključno prireditev projekta »Vključujemo in aktiviramo!«

**ČLOVEŠKO SRCE ČUDNA JE STVAR**

v Centru za usposabljanje, delo in varstvo Dolfke Boštjančič Draga, Draga pri Igu,

v sredo, 14. decembra 2016, ob 10. uri.

Ob izteku usposabljanja v okviru projekta »Vključujemo in aktiviramo!« v letu 2016 se bodo udeleženke in udeleženci delavnic na zaključni prireditvi s svojimi mentorji in strokovnimi sodelavci predstavili s samostojnimi nastopi, ki so jih pripravili v okviru svojih tedenskih srečanj.

Nastopili bodo:

* CUDV Dobrna z mentorjem Dušanom Šarotarjem, mentorico ilustratorko Mojco Sekulič Fo in strokovnim sodelavcem Silvom Lavtižarjem,
* CUDV Črna na Koroškem z mentorico Aksinjo Kermauner, mentorjem ilustratorjem Cirilom Horjakom in strokovno sodelavko Tatjano Knapp,
* ZUDV dr. Marijana Borštnarja Dornava s strokovno sodelavko Polono Berlak (mentorica Alja Adam bo žal odsotna) in
* CUDV Dolfke Boštjančič Draga z mentorico Natašo Konc Lorenzutti, mentorjem ilustratorjem Ivanom Mitrevskim in strokovno sodelavko Martino Milič.

Dogodek bo z glasbenimi točkami popestril raper Rok Terkaj, ki se bo ob svojih pesmih predstavil tudi z uglasbitvami Prešernove poezije. Na prireditvi, ki jo bo povezovala pisateljica in mentorica skupine v CUDV Draga Nataša Konc Lorenzutti, bomo predstavili tudi zbornik literarnih in likovnih izdelkov, ki jo jih ustvarili udeleženci na delavnicah.

Veseli bomo, če nam boste s svojo navzočnostjo dali priznanje tudi mediji. S svojim prispevkom boste udeležencem programa izkazali veliko priznanje, obenem pa širši javnosti nudili pozitiven zgled sprejemanja ranljivih družbenih skupin v družbi.

Prijazen pozdrav,

Javna agencija za knjigo republike Slovenije in

Center za usposabljanje, delo in varstvo Dolfke Boštjančič Draga

V Ljubljani, 7. 12. 2016

KRATKO O PROJEKTU

Javna agencija za knjigo Republike Slovenije je v letošnjem letu začela izvajati štiriletni projekt »Vključujemo in aktiviramo!«, ki ga finančno podpira Evropska unija iz Evropskega socialnega sklada (ESS).

Namenjen je razvoju in izvajanju interdisciplinarnih programov socialne aktivacije in vključevanju ranljivih družbenih skupin v družbo in na trg dela s poudarkom na kulturni komponenti in ustvarjalnosti, vanj pa so vključene štiri ranljive družbene skupine: osebe z motnjami v duševnem razvoju, osebe z motnjami v duševnem zdravju, zaporniki v fazi odpusta in osebe, ki se zdravijo odvisnosti od prepovedanih drog. Ž

V različnih institucijah po državi skupine udeležencev s pomočjo izbranih mentorjev (pisateljev, pesnikov in ilustratorjev) ob obravnavi slovenskih leposlovnih del razvijajo lastno ustvarjalnost, sposobnosti kreativnega izražanja in pisanja ter druge kulturne potenciale, izboljšujejo svojo digitalno pismenost, se kreativno izražajo in javno nastopajo. Na ta način izboljšujejo svoje socialne veščine in se v največji možni meri vključujejo v družbo.

Več o projektu najdete na spletni strani JAK: <http://www.jakrs.si/bralna-kultura/vkljucujemo-in-aktiviramo/>